Source: https://beta.e-justice.europa.eu/171/EL/victims__rights__by_country?SLOVAKIA&action=printAllMS&clang=&member=1&useContId=38635
Timestamp: 2019-12-16 11:32:27+00:00
Document Index: 16808066

Matched Legal Cases: ['súd ', 'súd ', 'súd ', 'súd ', 'Súd ', 'súd ', 'súd ']

1 - Moje práva počas vyšetrovania Trestného činu
2 - Moje práva počas konania pred súdom
Ako sa môžem zúčastniť na súdnom procese?
Som maloletý. Mám osobitné práva?
Ako mám požiadať o náhradu škody od páchateľa alebo dosiahnuť odškodnenie od štátu?
Aké sú možnosti dosiahnuť zmier/dohodu alebo začať mediáciu medzi mnou a páchateľom?
Súdne konanie začína po tom ako prokurátor podá na súd obžalobu alebo návrh na uzavretie dohody o vine a treste obvineného. Obhajoba a prokurátor môžu dohodu uzavrieť s vašou účasťou, ale aj bez vašej účasti; a táto dohoda musí byť schválená súdom. Budete písomne informovaný o každej z uvedených možností. Spolu s obžalobou vám bude doručená písomná výzva, aby ste navrhli ďalšie dôkazy. Budete tiež informovaný o termíne hlavného pojednávania.
Ako obeť trestného činu máte špeciálne postavenie v súdnom procese dané zákonom a môžete sa zapojiť do súdneho procesu v ktorejkoľvek fáze. Žiadosť o náhradu škody spôsobenej trestným činom však musíte podať do skončenia vyšetrovania, inak ste odkázaní na podanie žaloby v občianskom súdnom konaní.
Počas súdneho procesu máte nasledujúce osobitné práva:
byť prítomný počas celého súdneho procesu pred súdom prvého stupňa, a to aj vtedy, keď konanie nie je verejné a tiež počas verejného zasadnutia pred odvolacím súdom; povinnosť byť prítomný máte iba vtedy, keď ste predvolaný ako svedok. Ak sa konania nezúčastníte, súd o vašej žiadosti o náhradu škody rozhodne na základe podkladov, ktoré sa nachádzajú v spise;
byť zastúpený akoukoľvek fyzickou osobou, právnikom alebo organizáciou poskytujúcou pomoc obetiam trestných činov;
mať bezplatne tlmočníka, ak neovládate slovenský jazyk; nemáte osobitné právo na úradný preklad súdnych písomností;
klásť otázky obžalovanému, svedkom alebo znalcom;
vyjadriť názor na vykonané dôkazy alebo navrhnúť vykonanie ďalších dôkazov najneskôr do skončenia hlavného pojednávania;
nazerať do spisu, okrem častí obsahujúcich osobné údaje chráneného svedka a agenta a zápisnice o hlasovaní súdu; môžete si zo spisu robiť poznámky alebo výpisky, ako aj kópie na vaše vlastné náklady;
mať obžalovaným nahradené všetky výdavky, ktoré vám vznikli počas trestného konania, ak je obžalovaný odsúdený a súd uznal vaše výdavky ako nevyhnutné pre uplatnenie vašich práv;
predniesť záverečnú reč na konci súdneho konania.
Ako svedok trestného činu, ktorým ste boli poškodený, môžete požiadať o svedeckú výpoveď bez prítomnosti obžalovaného, jeho právnika a verejnosti. Je tiež možné, aby namiesto vášho vypočutia bola prečítaná zápisnica z vášho výsluchu, ak s tým prokurátor a obhajoba súhlasí a súd nepovažuje za nevyhnutné vás vypočuť.
Máte právo, aby vám počas výsluchu neboli kladené otázky, ktoré by odôvodnene zasahovali do súkromia.
Ako svedok máte nárok na náhradu nevyhnutných výdavkov (cestovné, ubytovanie a pod.) a na náhradu ušlej mzdy za prácu alebo iného preukázateľného ušlého príjmu, ktorá je platená štátom. Nárok na svedočné je potrebné uplatniť do troch dní od výsluchu.
Ak ste maloletý, pred súdom vás bude zastupovať váš rodič alebo opatrovník.
Ak máte menej ako 18 rokov, budete vypočutý obzvlášť ohľaduplne tak, aby sa výsluch v ďalšom konaní už nemusel opakovať. Pri výsluchu môže byť prítomný pedagóg. Ak je to potrebné, výsluch bude vykonaný s využitím technických zariadení určených na prenos zvuku a obrazu. Vaše osobné údaje môžu byť utajené.
Ak požiadate o náhradu škody spôsobenej páchateľom, nemáte dostatok prostriedkov, aby ste uhradili náklady spojené s poskytovaním právnej pomoci právnikom a je to potrebné na ochranu vašich záujmov, môžete požiadať o poskytnutie právnej pomoci. Právna pomoc je poskytovaná právnikom a platená štátom.
Ak ste obeťou diskriminácie, bude vám bezplatne poskytnutá právna pomoc bez ohľadu na váš príjem.
Ako svedkovi trestného činu, ktorým ste boli poškodený, môžu byť vo váš prospech vykonané opatrenia na ochranu vašej bezpečnosti a osobných údajov vrátane vypovedania bez prítomnosti obžalovaného. Opatrenia nariadi predseda senátu ak:
je nebezpečenstvo, že nebudete vypovedať presne (pravdivo) v prítomnosti obžalovaného;
je riziko, že utrpíte vážnu ujmu v súvislosti s vašou výpoveďou;
vaša identita musí byť utajená z vážnych dôvodov.
Ak by odhalenie vašej adresy ohrozilo vás alebo vašich blízkych, môžete poskytnúť vašu pracovnú adresu alebo inú adresu, prostredníctvom ktorej môžu príslušné orgány s vami komunikovať.
Môže vám byť povolené neuvádzať žiadne osobné údaje (totožnosť, pobyt a pod.), ak by to mohlo ohroziť život alebo zdravie vás alebo vašich blízkych.
Môžete byť vypočutý za pomoci technických zariadení vrátane zariadení určených na prenos zvuku a obrazu. Takýto výsluch môže byť vykonaný spôsobom, že bude zmenený váš vzhľad a hlas. Vo výnimočných prípadoch môže byť zmenená vaša identita.
Ak ste obeťou teroristického aktu alebo činu, spáchaného organizovanou zločineckou skupinou a ste v nebezpečenstve ako svedok, môžete byť zapojený do programu na ochranu svedkov, obsahujúceho aj prvky fyzickej ochrany.
Vaša žiadosť o náhradu škody, ktorú ste trestným činom utrpeli, voči páchateľovi, s nevyhnutným odôvodnením a vyčíslením, musí byť príslušnému orgánu podaná najneskôr do skončenia vyšetrovania. Môže sa týkať škody na zdraví, škody na majetku, psychickej ujmy alebo inej škody. Súd v trestnom konaní rozhodne o vašej žiadosti.
Môžete tiež dosiahnuť odškodnenie od štátu. Pre bližšie informácie o odškodnení obetí trestných činov v Slovenskej republike, prosím, pozrite informačný list na internetovej stránke Európskeho justičného atlasu (informačný list je dostupný v anglickom jazyku, v slovenskom ale aj v inom jazyku).
V priebehu trestného konania môže byť realizovaná medzi páchateľom a vami mediácia. V prípade menej závažných trestných činov s maximálnou hornou hranicou trestu odňatia slobody 5 rokov, môže mediácia viesť k uzavretiu zmieru. Ak je takýto návrh podaný potom, ako prokurátor podal obžalobu na súd, súd môže začať zmierovacie konanie, schváliť zmier a následne zastaviť trestné konanie.
Môžete sa tiež, v prípade akéhokoľvek trestného činu, zúčastniť na dosiahnutí dohody o vine a treste páchateľa. Ak súd zistí, že prokurátor a obhajoba majú vôľu uzavrieť takúto dohodu, vráti vec späť na konanie.
Som cudzinec Ako sú chránené moje práva a záujmy?
ak neovládate slovenský jazyk, máte právo na tlmočníka bezplatne;
ak máte pobyt v zahraničí, môžete byť vypočutý ako svedok za pomoci technických zariadení určených na prenos zvuku a obrazu.
Zákon o odškodňovaní osôb poškodených násilnými trestnými činmi – v slovenskom jazyku
4 - Pomoc a podpora pre obete trestných činov
Brána do života (krízové centrum)
Dúha- krízové stredisko
Únia centier prevencie a pomoci Dafné
Záujmové združenie žien MyMamy
Náruč- pomoc deťom v kríze
Ministerstvo spravodlivosti je zodpovedné za výkon mediácie v trestnom konaní a prostredníctvom Odboru rehabilitácií a odškodňovania aj za odškodňovanie osôb poškodených násilnými trestnými činmi.
je zodpovedné za mediáciu v trestnom konaní
prostredníctvom Odboru rehabilitácií a odškodňovania je zodpovedné aj za odškodňovanie osôb poškodených násilnými trestnými činmi.
Ústredie práce, sociálnych vecí a rodiny je orgán štátnej správy zodpovedný za uplatňovanie práv znevýhodnených skupín, najmä detí, v trestnom konaní.
je orgán štátnej správy s 46 pobočkami na území SR
je zodpovedné za dodržiavanie práv znevýhodnených skupín obyvateľov, najmä detí v trestnom konaní, prostredníctvom sociálnej a právnej ochrany a sociálneho kurátorstvo
Internetová stránka: http://www.upsvar.sk/
Pomoc obetiam násilia poskytuje bezplatnú pomoc obetiam trestných činov a ich blízkym.
má centrálu a 9 regionálnych centier
poskytuje bezplatnú pomoc obetiam trestných činov, domáceho násilia, nešťastných udalostí a ich blízkym
poskytuje osobné a telefonické poradenstvo
prevádzkuje linku pomoci obetiam 0850 111 321
pôsobí na pôde kriminálnej prevencie
Internetová stránka: http://www.pomocobetiam.sk/
Aliancia žien poskytuje pomoc obetiam domáceho násilia a obchodovania s ľuďmi.
pracuje najmä v Bratislavskom kraji (juhozápad Slovenska)
poskytuje pomoc obetiam domáceho násilia a obetiam obchodovania s ľuďmi
ponúka sociálno - právne poradenstvo, podporu pri spísaní podaní v trestnom konaní
Internetová stránka: http://www.alianciazien.sk/
Slovenské krízové centrum DOTYK poskytuje pomoc obetiam domáceho násilia a obchodovania s ľuďmi.
má pobočky v Bratislave, Trenčíne a v Martine
poskytuje pomoc obetiam domáceho násilia a obchodovania s ľuďmi prostredníctvom sociálneho, psychologického a právneho poradenstva
poskytuje zastupovanie obetí trestných činov v konaní pred súdom
poskytuje krízovú intervenciu a utajené bývanie
Internetová stránka: http://www.dotyk.sk/
Brána do života poskytuje pomoc obetiam domáceho násilia.
Brána do života krízové centrum
poskytuje pomoc ženám a deťom- obetiam domáceho násilia prostredníctvom útulku
organizuje terapeutické semináre
Internetová stránka: http://www.branadozivota.sk/
Centrum nádej poskytuje krízovú intervenciu, psychologické poradenstvo a psychoterapiu, sociálne poradenstvo a sociálnu asistenciu, právnu pomoc deťom a obetiam domáceho násilia.
poskytuje krízovú intervenciu, psychologické poradenstvo a psychoterapiu, sociálne poradenstvo a sociálnu pomoc pre obete domáceho násilia a ľudí v krízovej rozvodovej situácii s maloletými deťmi
ponúka právne rady
Internetová stránka : http://www.centrumnadej.sk/
Dúha - krízové stredisko
Dúha- krízové stredisko slúži ako záchytné centrum pre deti a mladistvých, ktorí sa ocitnú v krízovej situácii.
slúži ako prijímacie centrum pre rizikovú skupinu deti a mladistvých
pracuje s deťmi od 6 do 18 rokov, ktorých práva sú ohrozené, ktoré pochádzajú z problémových rodín; u ktorých je dôvodné podozrenie, že sú vystavené zneužívaniu a zanedbávaniu
ponúka pomoc deťom od 0 do 18 rokov, ktoré sú, spolu s ich matkami, vystavené domácemu násiliu
ponúka krízovú intervenciu, psychoterapeutickú a sociálnu starostlivosť
Internetová stránka : http://www.domovduha.sk/
Maják nádeje poskytuje sociálnu pomoc a pomocné služby obetiam domáceho násilia, zneužívaným deťom a osamelým matkám.
poskytuje pomoc obetiam domáceho násilia, zneužívaným deťom a osamelým matkám
ponúka sociálne, právne a psychologické poradenstvo, sociálnu pomoc pred súdom alebo iným štátnym orgánom, krízovú intervenciu a ubytovanie na obdobie 3-12 mesiacov, psychoterapiu
zahŕňa vo svojej štruktúre aj krízové centrum a útulok
Internetová stránka: http://www.majak-nadeje.eu/
Križovatky n.o. Skalica ponúka sociálne služby, bývanie, stravu, poradenstvo a duchovnú podporu ľuďom v krízovej situácii.
Internetová stránka: n/a
Centrum pre obnovu rodiny - Dorka
Dorka poskytuje sociálne služby a sanáciu rodiny ako celku.
poskytuje sociálne služby a sanáciu rodiny ako celku
ponúka tiesňové bývanie pre zneužívané ženy
zahŕňa vo svojej štruktúre krízové centrá v Košiciach, Prešove a Zvolene
Internetová stránka: http://www.centrumdorka.sk/
Dafné slúži ako centrum prvého kontaktu a poskytuje pomoc pri návrate obetí obchodovania s ľuďmi do Slovenskej republiky a následnú sociálnu pomoc.
slúži ako centrum prvého kontaktu
poskytuje pomoc pri návrate obetí obchodovania s ľuďmi do Slovenskej republiky
poskytuje pomoc obetiam týrania
ponúka sociálne poradenstvo, sociálnu pomoc, podporu pri hľadaní zamestnania a bývania ako aj kontakt so štátnymi orgánmi
Internetová stránka: http://www.dafne.sk/
Združenie poskytuje krízové poradenstvo a pomoc pri hľadaní ubytovania v kríze ženám – obetiam domáceho násilia
pôsobí najmä v prešovskom kraji
poskytuje krízové poradenstvo a krízové ubytovanie pre ženy
ponúka právne, psychologické a medicínske služby
Internetová stránka: http://www.mymamy.sk/
Náruč poskytuje služby pre týrané a zneužívané deti a ženy.
poskytuje služby pre týrané a zneužívané deti, často počas prebiehajúceho občianskoprávneho alebo trestného konania
ponúka krízovú intervenciu, psychologické a právne poradenstvo, zastupovanie pred štátnymi orgánmi
zahŕňa vo svojej štruktúre detské centrum, školiace centrum a rodinné centrum
Internetová stránka: http://www.naruc.sk/
PRO FAMILIA poskytuje ochranu žien a detí pred násilím cez sociálne, právne a psychologické poradenstvo.
poskytuje ochranu žien a deti pred násilím
ponúka sociálne, právne a psychologické poradenstvo; zastupovanie v občianskoprávnom a trestnom konaní
je členom a koordinačným orgánom Wave international network (pozn. organizácia združujúca európske ženské mimovládne organizácie pôsobiace na poli boja proti násiliu páchanému na ženách a deťoch)
Internetová stránka : http://www.profamilia.sk/
Fenestra poskytuje pomoc ženám ako obetiam domáceho násilia.
poskytuje bezplatnú a dlhodobú pomoc a podporu ženám a deťom, ktoré sú obeťou násilia
vyvíja aktivity s cieľom dosiahnuť legislatívne zmeny týkajúce sa problematiky domáceho násilia
Internetová stránka: http://www.fenestra.sk/; http://www.bunker.sk/
Občianske združenie Žena v tiesni pôsobí v oblasti prevencie domáceho násilia, ponúka bezplatne odborné poradenstvo a sociálne služby.
vyvíja aktivity v oblasti prevencie domáceho násilia
ponúka bezplatné odborné poradenstvo a sociálne služby
prevádzkuje krízovú telefónnu linku, prostredníctvom ktorej vykonáva krízovú intervenciu, sociálne, právne a psychologické poradenstvo +421 43 4220 853, 0907 346 374, 0911 346 374
Internetová stránka: http://www.zenavtiesni.sk/
Áno pre život, nezisková organizácia
Áno pre život poskytuje pomoc ženám v krízovej situácii.
poskytuje pomoc ženám v kríze
prevádzkuje bezplatnú telefonickú linku pre ženy v krízových situáciách - 0800 12 00 24
poskytuje ubytovanie a špeciálne poradenstvo v útulku pre matky s deťmi
Internetová stránka: http://www.anoprezivot.sk/